Winter of Discontent
Udtrykket ‘Winter of Discontent’ (oversat til 'vort mismods vinter' af Edvard Lembcke) benyttes ofte som betegnelse for den situation, det britiske samfund befandt sig i gennem vinteren 1978-1979, hvor den britiske økonomi var præget af samtidig høj arbejdsløshed, løbsk inflation og omfattende strejker, der lammede samfundet.
Den siddende Labourregering var kørt fast og kunne ikke løse problemerne. Situationen bidrog til, at De Konservative med Margaret Thatcher i spidsen vandt valget i maj 1979 og påbegyndte en massiv omstilling af den britiske økonomi.
Udtrykket stammer fra en replik i skuespillet Richard III af William Shakespeare og lyder i sin fulde længde: ”Now is the Winter of our Discontent, Made Glorious Summer by the Sun of York” med et ordspil på de engelske ord ’son’ og ’sun’. Stykket foregår under en krig om kongemagten i England mellem to dynastier i 1400-tallet (se Rosekrigene), der hver især gjorde krav på tronen; en parallel til den politiske ’krig’ der konstant finder sted i Storbritanniens topartisystem.
Udtrykket er igen blevet aktuelt som beskrivelse af den krise, det britiske samfund befinder sig i i vinteren 2022-2023, hvor landet igen er ramt at en massiv økonomisk krise, den højeste inflation i 40 år, en leveomkostningskrise, som rammer store dele af befolkningen, og et sundhedssystem under voldsomt pres. Dertil er der stigende strejkeaktivitet, som rammer sundhedsvæsnet og den offentlige transport. Samtidig er landet regeret af et parti, denne gang Det Konservative Parti, som forekommer slidt og uden bud på løsning af problemerne.